**แผนปฐมนิเทศ**

**ปฐมนิเทศและข้อตกลงในการเรียนรายวิชาพื้นฐาน เศรษฐศาสตร์ ม. 2**

|  |  |
| --- | --- |
| **สาระที่ 3 เศรษฐศาสตร์****ปฐมนิเทศและข้อตกลงในการเรียน** | **ชั้นมัธยมศึกษาปีที่ 2****เวลา 1 ชั่วโมง** |

**1. มาตรฐานการเรียนรู้**

**มาตรฐาน ส 3.1** เข้าใจและสามารถบริหารจัดการทรัพยากรในการผลิตและการบริโภค การใช้ทรัพยากรที่มีอยู่จำกัดได้อย่างมีประสิทธิภาพและคุ้มค่า รวมทั้งเข้าใจหลักการของเศรษฐกิจพอเพียง เพื่อการดำรงชีวิตอย่างมีดุลยภาพ

**มาตรฐาน ส 3.2** เข้าใจระบบและสถาบันทางเศรษฐกิจต่าง ๆ ความสัมพันธ์ทางเศรษฐกิจและความจำเป็นของการร่วมมือกันทางเศรษฐกิจในสังคมโลก

**2. ตัวชี้วัดชั้นปี**

1. วิเคราะห์ปัจจัยที่มีผลต่อการลงทุนและการออม *(ส 3.1 ม. 2/1)*

2. อธิบายปัจจัยการผลิตสินค้าและบริการ และปัจจัยที่มีอิทธิพลต่อการผลิตสินค้าและบริการ

*(ส 3.1 ม. 2/2)*

3. เสนอแนวทางการพัฒนาการผลิตในท้องถิ่นตามปรัชญาของเศรษฐกิจพอเพียง  *(ส 3.1 ม. 2/3)*

4. อภิปรายแนวทางการคุ้มครองสิทธิของตนเองในฐานะผู้บริโภค *(ส 3.1 ม. 2/4)*

5. อภิปรายระบบเศรษฐกิจแบบต่าง ๆ *(ส 3.2 ม. 2/1)*

6. ยกตัวอย่างที่สะท้อนให้เห็นการพึ่งพาอาศัยกันและการแข่งขันกันทางเศรษฐกิจในภูมิภาคเอเชีย  *(ส 3.2 ม. 2/2)*

7. วิเคราะห์การกระจายของทรัพยากรในโลกที่ส่งผลต่อความสัมพันธ์ทางเศรษฐกิจระหว่างประเทศ *(ส 3.2 ม. 2/3)*

8. วิเคราะห์การแข่งขันทางการค้าในประเทศและต่างประเทศที่ส่งผลต่อคุณภาพสินค้า ปริมาณการผลิต และราคาสินค้า *(ส 3.2 ม. 2/4)*

**3. สาระสำคัญ/ความคิดรอบยอด**

การจัดการเรียนรู้รายวิชาพื้นฐาน เศรษฐศาสตร์ ม. 2 เป็นไปตามนโยบายของสำนักงานคณะกรรมการการศึกษาขั้นพื้นฐาน (สพฐ.) ที่ได้ให้สถานศึกษาจัดการเรียนรู้อีกรายวิชาหนึ่งในกลุ่มสาระการเรียนรู้สังคมศึกษา ศาสนา และวัฒนธรรม โดยได้กำหนดสาระและมาตรฐานการเรียนรู้ของรายวิชาพื้นฐาน เศรษฐศาสตร์ ม. 2 เป็น 2 มาตรฐาน และยังได้กำหนดตัวชี้วัดชั้นปีและสาระการเรียนรู้ที่สอดคล้องกับมาตรฐานการเรียนรู้ รวมทั้งยังได้จัดทำคำอธิบายรายวิชา เพื่อให้สถานศึกษานำไปกำหนดเป็นหลักสูตรสถานศึกษาของตนให้เป็นไปในทิศทางเดียวกัน

**4. สาระการเรียนรู้**

1. เทคนิคและวิธีการจัดการเรียนรู้รายวิชาพื้นฐาน เศรษฐศาสตร์

2. แนวทางการวัดและประเมินผลการเรียนรู้รายวิชาพื้นฐาน เศรษฐศาสตร์

3. ตารางวิเคราะห์มาตรฐานการเรียนรู้และตัวชี้วัดชั้นปีกับสาระการเรียนรู้ในหน่วยการเรียนรู้

4. คำอธิบายรายวิชาพื้นฐาน เศรษฐศาสตร์ ม. 2

5. โครงสร้างรายวิชาพื้นฐาน เศรษฐศาสตร์ ม. 2

6. โครงสร้างเวลาเรียน รายวิชาพื้นฐาน เศรษฐศาสตร์ ม. 2

**5. สมรรถนะสำคัญของผู้เรียน**

1. ความสามารถในการสื่อสาร

2. ความสามารถในการคิด

3. ความสามารถในการแก้ปัญหา

4. ความสามารถในการใช้ทักษะชีวิต

5. ความสามารถในการใช้เทคโนโลยี

**6. คุณลักษณะอันพึงประสงค์**

1. รักชาติ ศาสน์ กษัตริย์

2. ซื่อสัตย์สุจริต

3. มีวินัย

4. ใฝ่เรียนรู้

5. อยู่อย่างพอเพียง

6. มุ่งมั่นในการทำงาน

7. รักความเป็นไทย

8. มีจิตสาธารณะ

**7. ภาระงาน/ชิ้นงาน**

ภาระงานรวบยอด

– การตอบคำถามเกี่ยวกับการจัดการเรียนรู้รายวิชาพื้นฐาน เศรษฐศาสตร์

– การอภิปรายแสดงความคิดเห็นเกี่ยวกับการจัดการเรียนรู้รายวิชาพื้นฐาน เศรษฐศาสตร์

**8. การวัดและประเมินผลการเรียนรู้**

|  |  |  |
| --- | --- | --- |
| **ด้านความรู้ (K)** | **ด้านคุณธรรม จริยธรรม****และค่านิยม (A)** | **ด้านทักษะ/กระบวนการ (P)** |
| 1. ซักถามความรู้เรื่อง  ปฐมนิเทศและข้อตกลง ในการเรียนรายวิชาพื้นฐาน เศรษฐศาสตร์ ม. 22. ตรวจผลงาน/กิจกรรม เป็นรายบุคคลหรือเป็นกลุ่ม | • ประเมินพฤติกรรมในการทำงานเป็นรายบุคคลในด้านความมีวินัย ความใฝ่เรียนรู้ ฯลฯ | • ประเมินพฤติกรรมในการทำงานเป็นรายบุคคลและ เป็นกลุ่มในด้านการสื่อสาร การคิด การแก้ปัญหา ฯลฯ |

**9. กระบวนการจัดการเรียนรู้**

**ขั้นที่ 1 นำเข้าสู่บทเรียน**

**ชั่วโมงที่ 1**

1. ครูสร้างบรรยากาศและสิ่งแวดล้อมในการเรียนรู้ที่เหมาะสมเพื่อกระตุ้นให้นักเรียนอยากเรียนรู้ เช่น จัดนั่งเรียนแบบรูปตัว U นั่งเรียนเป็นกลุ่ม นำนักเรียนศึกษานอกห้องเรียน เช่น ห้องประชุม ห้องโสตทัศนศึกษา สนามหญ้าใต้ร่มไม้

2. ครูแนะนำตนเอง แล้วให้นักเรียนแนะนำตนเองตามลำดับตัวอักษร หรือตามลำดับหมายเลขประจำตัว หรือตามแถวที่นั่ง ตามความเหมาะสม

3. ครูให้ความรู้ทั่ว ๆ ไปเกี่ยวกับการจัดการเรียนรู้รายวิชาพื้นฐาน เศรษฐศาสตร์ พร้อมซักถามนักเรียนในประเด็นต่าง ๆ เช่น

1) ทำไมเราจึงต้องเรียนสังคมศึกษา ศาสนา และวัฒนธรรม

2) ทำไมเราจึงต้องเรียนวิชาเศรษฐศาสตร์

3) วิชาเศรษฐศาสตร์มีความจำเป็นต่อเราหรือไม่ เพราะอะไร

4. ครูสรุปความรู้แล้วเชื่อมโยงไปสู่เนื้อหาที่จะเรียน

**ขั้นที่ 2 กิจกรรมการเรียนรู้**

5. ครูระบุสิ่งที่ต้องเรียนในรายวิชาพื้นฐาน เศรษฐศาสตร์ ม. 2 โดยใช้ข้อมูลจากหน้าสารบัญในหนังสือเรียน รายวิชาพื้นฐาน เศรษฐศาสตร์ ม. 2 ของบริษัท สำนักพิมพ์วัฒนาพานิช จำกัด จากนั้นอธิบายเพื่อทำความเข้าใจกับนักเรียนในเรื่องต่อไปนี้ (โดยใช้ข้อมูลจากตอนที่ 1)

1) คำอธิบายรายวิชาพื้นฐาน เศรษฐศาสตร์ ม. 2

2) โครงสร้างรายวิชาพื้นฐาน เศรษฐศาสตร์ ม. 2

3) โครงสร้างเวลาเรียน รายวิชาพื้นฐาน เศรษฐศาสตร์ ม. 2

6. ครูบอกเทคนิคและวิธีการจัดการเรียนรู้รายวิชาพื้นฐาน เศรษฐศาสตร์ ม. 2 โดยสรุปว่ามีเทคนิคและวิธีการจัดการเรียนรู้อะไรบ้าง (โดยใช้ข้อมูลจากตอนที่ 1)

7. ครูสนทนาและซักถามนักเรียนเพื่อทำความเข้าใจถึงแนวทางการวัดและประเมินผลการเรียนรู้รายวิชาพื้นฐาน เศรษฐศาสตร์ ม. 2 (โดยใช้ข้อมูลจากตอนที่ 1) รวมทั้งเกณฑ์ตัดสินผลการเรียนรู้

ในประเด็นต่าง ๆ เช่น

1) รายวิชาพื้นฐาน เศรษฐศาสตร์ ม. 2 มีเวลาเรียนเท่าไร

2) รายวิชานี้จะสอบและเก็บคะแนนอย่างไร และเท่าไร

3) รายวิชานี้จะตัดสินผลการเรียนอย่างไร

8. ครูแนะนำสื่อการเรียนรู้และแหล่งการเรียนรู้ที่จะใช้ประกอบการเรียนรู้รายวิชาพื้นฐาน เศรษฐศาสตร์ ม. 2 โดยใช้ข้อมูลจากหน้าบรรณานุกรมในหนังสือเรียน รายวิชาพื้นฐาน เศรษฐศาสตร์ ม. 2 ของบริษัท สำนักพิมพ์วัฒนาพานิช จำกัด นอกจากนี้ ครูควรแนะนำแหล่งสืบค้นความรู้ข้อมูลเพิ่มเติมเกี่ยวกับเรื่องต่าง ๆ ที่ได้ระบุไว้ในแต่ละหน่วยการเรียนรู้ในหนังสือเรียน รายวิชาพื้นฐาน เศรษฐศาสตร์

ม. 2 ของบริษัท สำนักพิมพ์วัฒนาพานิช จำกัด เพื่อทำความเข้าใจถึงแหล่งสืบค้นความรู้แต่ละอย่าง

9. ครูสนทนากับนักเรียนและร่วมกันทำข้อตกลงในการเรียนรายวิชาพื้นฐาน เศรษฐศาสตร์ ม. 2

ในประเด็นต่าง ๆ ดังนี้

1) เวลาเรียน ต้องเข้าเรียนไม่น้อยกว่าร้อยละ 80 ของเวลาเรียนในรายวิชานี้ หรือขาดเรียน

ไม่เกิน 3 ครั้ง กรณีป่วยต้องส่งใบลาโดยผู้ปกครองลงชื่อรับรองการลา

2) ควรเข้าห้องเรียนตรงเวลาและรักษามารยาทในการเรียน

3) เมื่อเริ่มเรียนแต่ละหน่วยการเรียนรู้จะมีการทดสอบก่อนเรียน และหลังจากเรียนจบแต่ละหน่วยการเรียนรู้แล้วจะมีการทดสอบหลังเรียน

4) ในชั่วโมงที่มีการฝึกปฏิบัติงาน ควรเตรียมวัสดุ อุปกรณ์ และเครื่องมือให้พร้อม โดยจัดหาไว้ล่วงหน้า

5) รับผิดชอบการเรียน การสร้างชิ้นงาน และการส่งงานตามเวลาที่กำหนด

6) รักษาความสะอาดบริเวณที่ปฏิบัติกิจกรรม วัสดุ อุปกรณ์ และเครื่องมือที่ใช้ทำงานทุกครั้ง

**ขั้นที่ 3 ฝึกฝนผู้เรียน**

10. ครูให้นักเรียนร่วมกันอภิปรายแสดงความคิดเห็นเกี่ยวกับแหล่งการเรียนรู้และแหล่งสืบค้นความรู้อื่น ๆ ที่จะนำมาใช้ในการจัดการเรียนรู้รายวิชาพื้นฐาน เศรษฐศาสตร์ ม. 2 จากนั้นครูและนักเรียนร่วมกันสรุปและบันทึกผล

**ขั้นที่ 4 นำไปใช้**

11. ครูให้นักเรียนพิจารณาว่า จากหัวข้อที่เรียนมาและการปฏิบัติกิจกรรมมีเรื่องอะไรบ้างที่ยังไม่เข้าใจหรือมีข้อสงสัย ถ้ามีครูช่วยอธิบายเพิ่มเติมให้นักเรียนเข้าใจ

12. ครูให้นักเรียนร่วมกันประเมินการปฏิบัติกิจกรรมว่ามีปัญหาหรืออุปสรรคใด และได้มีการแก้ไขอย่างไรบ้าง

13. ครูให้นักเรียนร่วมกันแสดงความคิดเห็นเกี่ยวกับประโยชน์ที่ได้รับจากการเรียนหัวข้อนี้และการปฏิบัติกิจกรรม

14. ครูทดสอบความเข้าใจของนักเรียนโดยการให้ตอบคำถาม เช่น

1) รายวิชานี้มีเกณฑ์ตัดสินผลการเรียนรู้อย่างไร

2) ข้อตกลงในการเรียนมีอะไรบ้าง

15. ครูให้นักเรียนนำประโยชน์จากการเรียนรู้เรื่อง ปฐมนิเทศและข้อตกลงในการเรียนรายวิชาพื้นฐาน เศรษฐศาสตร์ ม. 2 ไปประพฤติปฏิบัติให้ถูกต้องเหมาะสมและสอดคล้องกับการจัดการเรียนรู้

**ขั้นที่ 5 สรุป**

16. ครูและนักเรียนร่วมกันสรุปความรู้เรื่อง ปฐมนิเทศและข้อตกลงในการเรียนรายวิชาพื้นฐาน เศรษฐศาสตร์ ม. 2 โดยให้นักเรียนบันทึกข้อสรุปลงในแบบบันทึกความรู้ หรือสรุปเป็นแผนที่ความคิดหรือผังมโนทัศน์ลงในสมุด พร้อมตกแต่งให้สวยงาม

17. ครูมอบหมายให้นักเรียนอ่านเนื้อหาเกี่ยวกับการจัดสรรทรัพยากรเรื่อง การผลิตสินค้าและบริการ เป็นการบ้านเพื่อเตรียมจัดการเรียนรู้ในครั้งต่อไป

**10. สื่อ/แหล่งการเรียนรู้**

1. หนังสือเรียน รายวิชาพื้นฐาน เศรษฐศาสตร์ ม. 2 บริษัท สำนักพิมพ์วัฒนาพานิช จำกัด

2. คู่มือการสอน เศรษฐศาสตร์ ม. 2 บริษัท สำนักพิมพ์วัฒนาพานิช จำกัด

3. สื่อการเรียนรู้ PowerPoint รายวิชาพื้นฐาน เศรษฐศาสตร์ ม. 2 บริษัท สำนักพิมพ์วัฒนาพานิช จำกัด